Terier Staffordshire Amerika

Terier Staffordshire Amerika, juga dikenali sebagai amstaff, ialah satu baka anjing berbulu pendek dan bersaiz sederhana Amerika Syarikat yang diiktiraf oleh American Kennel Club, tetapi tidak oleh United Kennel Club, yang sebaliknya mengizinkan agar terier Staffordshire Amerika didaftarkan di bawah baka pitbulterier Amerika.

Terier Staffordshire Amerika berdiri setinggi  dan beratnya ialah . American Kennel Club (AKC) memerihalkan baka ini sebagai anjing "yakin, pintar, dan bersifat baik". Terier Staffordshire Amerika tidak patut dikelirukan dengan pitbulterier Amerika; walaupun pitbulterier Amerika mempunyai keleluhuran serupa, kedua-duanya merupakan baka berasingan. Ia juga tidak patut dikelirukan dengan "staffy" bulterier Staffordshire dari United Kingdom.

Sejarah
Sesetengah keragaman bull-and-terrier yang pupus dari Kepulauan British mula menemukan jalan ke Amerika seawal tahun 1850. Keragaman-keragaman ini menjadi satu baka yang diiktiraf oleh United Kennel Club sebagai pitbulterier Amerika pada tahun 1898. Pada tahun 1936, American Kennel Club mengiktiraf baka ini dengan nama berbeza dan mendaftarkan sesetengah individu dalam buku pembaka. Nama Staffordshire Terrier ("terier Staffordshire") diluluskan kerana leluhur baka ini didakwa berasal dari Staffordshire, England dalam teori yang diilhamkan oleh pengiktirafan pada tahun 1935 bagi bulterier Staffordshire yang berkaitan oleh The Kennel Club British. Nama baka berdaftar AKC disemak semula pada 1 Januari 1969 menjadi American Staffordshire Terrier ("terier Staffordshire Amerika") untuk membezakannya daripada bulterier Staffordshire British.

AKC menutup dan membuka Buku Pembaka amstaff kepada pitbulterier berdaftar UKC beberapa kali lagi sehingga tahun 1970-an. Sejak itu, kedua-dua induk jantan dan betina perlu menjadi anjing berdaftar AKC untuk mendaftarkan anak sebagai terier Staffordshire Amerika. Pemilihan baka didasarkan sepenuhnya pada pengakuran dan piawaian baka mantap yang selama beberapa dekad telah mengubah terier Staffordshire Amerika menjadi baka jauh berbeza daripada pitbulterier Amerika.

Perangai
Menurut American Kennel Club, anjing ini ialah "pendamping pintar, yakin, dan baik hati. Keberaniannya terkenal. AmStaff yang dibiakbakakan secara bertanggungjawab dan tersosialisasi dengan baik ialah sahabat yang setia dan boleh dipercayai hingga ke akhirnya."

Kelab baka rasmi Amerika menegaskan bahawa agresi anjing dapat berlaku walaupun jika anjing berkenaan telah disosialisasi dengan baik dan, oleh itu, tidak patut dibiarkan bersendirian dengan anjing lain.

Perihal
Menurut piawaian baka terbitan AKC yang diluluskan pada 10 Jun 1936, "Terier Staffordshire Amerika patut memberikan kesan kekuatan hebat untuk saiznya, anjing yang tersusun dengan baik, berotot, tetapi tangkas dan anggun, sangat bersemangat terhadap sekelilingnya. Ia patut berbadan besar, tidak bertungkai panjang, atau kuat dari segi garis luar. Keberaniannya terkenal." Kepalanya patut sederhana panjang dengan tengkorak lebar, stop jelas, dan otot jelas di pipi. Telinganya patut terletak tinggi-tinggi di atas kepalanya dan dapat dipotong atau tidak dipotong, tetapi telinga tidak terpotong lebih diutamakan. Ketinggian dan berat patut berperkadaran. Ketinggian kira-kira  pada paras bahu untuk jantan dan  untuk betina dianggap lebih diutamakan. Hidungnya patut sentiasa hitam. Banyak warna lapis bulu diterima; walau bagaimanapun, anjing dengan lapis bulu hati atau hitam dan sawo matang dan anjing dengan lebih daripada 80% putih tidak digalakkan.

Kesihatan
Sebuah kajian United Kingdom tahun 2024 mendapati jangka hayat sebanyak 12.5 tahun berbanding dengan purata 12.7 tahun untuk baka tulen dan 12 tahun untuk baka silang.

Baka ini cenderung terhadap penyakit kulit alahan dan demodikosis. Sebuah kajian Amerika mendapati bahawa 20% terier Staffordshire Amerika juvenil (berusia kurang daripada dua tahun) menderitai demodikosis berbanding dengan 0.58% secara keseluruhan.

Sebuah kajian Amerika Utara terhadap lebih daripada 1 juta imbasan pinggul dan 250,000 imbasan siku mendapati bahawa 24.4% daripada populasi terier Staffordshire Amerika menghidap displasia pinggul dan 16.1% menghidap displasia siku. Sebuah lagi kajian Amerika Utara mendapati bahawa 1.84% daripada populasi terier Staffordshire Amerika menghidap keadaan ini, separuh daripada kadar keseluruhan sebanyak 3.52%.

Perundangan dan sekatan spesifik baka

Di seluruh dunia, terier Staffordshire Amerika telah kerap disertakan dalam larangan baka yang menyasarkan anjing jenis pitbul dan/atau baka anjing laga. Perundangan spesifik baka (BSL) sedemikian mungkin terdiri daripada larangan langsung ke atas pemilikan kepada sekatan dan syarat pemilikan. Perundangan spesifik baka telah digubal di pelbagai negara termasuk Amerika Syarikat, Austria, Denmark, India, Ireland, Jerman, Kanada, Malaysia, Norway, Perancis, dan Turki.

Kepopularan
Pada tahun 2017, baka ini ialah baka anjing kelapan paling popular menurut Australian National Kennel Council. Menurut Société Centrale Canine, ia merupakan anjing keenam paling popular di Perancis. Menurut American Kennel Club pula, ia merupakan anjing ke-85 paling popular pada tahun 2020.

Lihat juga
 Senarai baka anjing
 Bulterier
 Bulterier katik
 Pitbul
 Luke the Dog

Catatan

Rujukan

Bacaan lanjut










Pautan luar



Kategori:Baka anjing
Kategori:Baka anjing berasal dari Amerika Syarikat
Kategori:Baka FCI
Kategori:Terier